Έρευνα αγοράς και συμπεριφορά καταναλωτή ως προς το κρέας κοτόπουλου
Authors: Σταματοπούλου Μαρίνα 
Published: July 2022

Η παρούσα διατριβή προσπάθησε να δώσει μία ολοκληρωμένη θεώρηση των διαφόρων παραγόντων που επηρεάζουν την αγοραστική συμπεριφορά των καταναλωτών ως προς το κρέας κοτόπουλου. Ειδικότερα, επικεντρώθηκε στη μελέτη των στάσεων και των αντιλήψεων των καταναλωτών απέναντι στο κρέας κοτόπουλου, προσπάθησε να εντοπίσει τις αγοραστικές τους συνήθειες, καθώς και να διερευνήσει τα διαφορετικά προφίλ των καταναλωτών, που μπορούν να δημιουργηθούν σύμφωνα με τον τρόπο ζωής τους ως προς τα τρόφιμα (FRL), αλλά και σύμφωνα με των διατροφικές τους ανησυχίες ως προς την υγειονομική κρίση, της πανδημίας COVID-19. Ακόμη, η διατριβή, προσπάθησε μέσω του μοντέλου πρόβλεψης της συμπεριφοράς, TPB, να προσδιορίσει το επίπεδο συμμετοχής των βασικών παραμέτρων επιρροής στην αγοραστική συμπεριφορά των καταναλωτών, αλλά και να αξιολογήσει τη σημαντικότητα των παραγόντων αυτών, στις διάφορες σχηματιζόμενες ομάδες των καταναλωτών, FRL. Για την επίτευξη των παραπάνω στόχων, εφαρμόστηκε τόσο η ποιοτική όσο και η ποσοτική έρευνα. Επιπλέον, πραγματοποιήθηκε εκτενέστερη βιβλιογραφική ανασκόπηση, γενική και ειδική, ώστε να δημιουργηθούν οι ερωτήσεις του ερωτηματολογίου, οι υποθέσεις, αλλά και η ερμηνεία των αποτελεσμάτων της έρευνας ως προς το κρέας κοτόπουλου. Δεδομένου, ότι η πανδημία COVID-19 επηρέασε την κατανάλωση πουλερικών σε παγκόσμιο, ευρωπαϊκό, και ελληνικό επίπεδο, πραγματοποιήθηκε και εκτενής επισκόπηση της κρεοπαραγωγούς πτηνοτροφίας. Αρχικά, εκπονήθηκε, η ποιοτική έρευνα, με τις σε βάθος συνεντεύξεις, σε μικρό δείγμα καταναλωτών, ώστε να οριστικοποιηθεί το τελικό ερωτηματολόγιο της έρευνας. Η ποσοτική έρευνα πραγματοποιήθηκε αμέσως μετά το πρώτο κύμα της πανδημίας COVID-19, μεταξύ Ιουνίου και Σεπτεμβρίου του 2020, σε συνολικό δείγμα εξακόσια ογδόντα εννέα (689) καταναλωτών του πολεοδομικού συγκροτήματος της Θεσσαλονίκης. Μετά τη συλλογή των δεδομένων, πραγματοποιήθηκε ο έλεγχος της αξιοπιστίας και της εγκυρότητας των ερωτήσεων του ερωτηματολογίου. Τα δεδομένα της παρούσας έρευνας αναλύθηκαν μέσω του λογισμικού IBM SPSS Statistics (IBM Corp., 2017, έκδοση 25) χρησιμοποιώντας τεχνικές μόνο και πολυμεταβλητής στατιστικής ανάλυσης. Τα αποτελέσματα έδειξαν ότι η γεύση, η τιμή, ο τόπος αγοράς και η επιλογή του κρεοπώλη, θα μπορούσαν να επηρεάσουν τις αγοραστικές προθέσεις σε πιο υψηλή τιμή του κρέατος κοτόπουλου, στο σύνολο των καταναλωτών. Ακόμη, βάσει των δεδομένων, δημιουργήθηκαν τέσσερις ομάδες καταναλωτών, που διέφεραν ως προς τις διατροφικές τους αξίες, αλλά και ως προς το βαθμό ανησυχίας τους, σε σχέση με τα τρόφιμα, στην περίοδο της πανδημίας. Επιπλέον, η ηλικία και η οικογενειακή κατάσταση των ομάδων των καταναλωτών βρεθήκαν να επηρεάζουν την αγοραστική τους συμπεριφορά ως προς το κρέας κοτόπουλου. Επίσης, η αντιληπτή ποιότητα βρέθηκε να επηρεάζει μέτρια, τόσο τις στάσεις των καταναλωτών ως προς την αγορά κρέατος κοτόπουλου, όσο και την εμπιστοσύνη των καταναλωτών ως προς την ασφάλεια κατανάλωσης του κρέατος κοτόπουλου. Ενώ, η πρόθεση αγοράς σε πιο υψηλή τιμή βρέθηκε να μπορεί να προβλεφθεί, μόνο κατά 9.71%, σύμφωνα με το μοντέλο TPB. Συμπερασματικά, οι ποιοτικές ενδείξεις όπως ο τόπος αγοράς και η επιλογή του κρεοπώλη θα μπορούσαν να λειτουργήσουν ως δίαυλοι επικοινωνίας μεταξύ μαρκετίερς και καταναλωτών, αλλά και ως ενημερωτικά ερεθίσματα, και για άλλες ποιοτικές ενδείξεις του τροφίμου, όπως οι πληροφορίες της ετικέτας ως προς τις συνθήκες εκτροφής, στις οποίες, οι καταναλωτές της έρευνας, δεν έδειξαν ενδιαφέρον.